Terug na die Ou Testament: Die Wederkoms Nou? (1) - www.bybelkennis.co.za
by Mitch Kalp · Published 17/03/2014 · Updated 28/09/2014
Uit allerlei dinge wat nou gebeur, lei mense af dat die wederkoms van Christus juis nou moet gebeur in teenstelling met enige vorige tyd. Dit is ‘n verskynsel wat nou al vir ‘n geruime tyd aanhou. Verlede jaar was selfs bepaalde datums aangegee. Mense maak aanspraak op spesiale openbarings of nuwe insigte in gegewens in die Bybel. En dit lei daartoe dat sommige regtig nie verder voorsiening maak vir hulle lewensonderhoud nie. Hoeveel ellende dan agterna daaruit voortspruit, word natuurlik nooit aan die groot klok gehang nie.
Die probleem is nie dat hierdie mense glo die wederkoms van Jesus is naby nie. Dit het almal in die Nuwe Testament al geglo. Die probleem is dat, anders as in die Nuwe Testament, die datum vasgemaak word.
Die Nuwe Testament sê: Enige tyd.
Hulle sê: Nou.
Die Nuwe Testament het ‘n baie sterk boodskap dat die wederkoms van Jesus naby is. En dit beteken dan nie dat dit nou eers naby is, in 2013 nie. Dit beteken dat dit toe al naby was.
Ons kry dit in byna elke boek. En lees mooi wat daar staan. Dit gaan elke keer oor die tyd waarin die boek geskryf is, nie oor ‘n toekomstige tyd ver die toekoms in nie (Matt 24:33; Luk 21:28,30; Mark 3:29; Rom 13:12; 16:20; 1Kor 7:29; Fil 4:5; 1Tes 4:17, 5:10; Heb 10:37; Jak 5:8-9; 1Pet 4:7; Open 1:1,3; 3:11; 22:7,12,22).
Soms word dit misverstaan, asof dit beteken dat die koms juis naby is in ons tyd. Maar dit is bedoel vir die tyd van die vroeë Christene. Die Here se koms was al in die tyd van die eerste gemeentes naby.
Jesus en die apostels sê nie dat die mense wat eendag in die verre toekoms sal leef, dan sekere dinge sal beleef en dat hulle dan moet weet dat die einde dan naby is nie. Jesus kyk sy dissipels in die oë met die woorde: Julle sal hoor van … Hulle sal julle oorlewer … Wanneer julle sien … As iemand vir julle sê … So moet julle weet … (Mat 24:6,9,15,23,33). Die wederkoms was in daardie tyd naby. Dis duidelik dat Paulus gereken het met die moontlikheid dat die Here Jesus al tydens sy leeftyd sou kon kom. As hy oor die wederkoms skryf, lees ons: “dan sal ons wat nog lewe, saam met hulle op die wolke weggevoer word, die lug in, die Here tegemoet” (1 Tes 4:17).
Baie van ons ken die uitdrukkings oor die nabye wederkoms uit ons kop: Dit is nie meer lank nie, die regter staan al voor die deur (Jak 5:8,9), die tyd is min, dit is die einde van die tye (1Kor 7:29; 10:11), die tyd is naby, voor die deur (Matt 24:33; Mark 13:29), die nag is byna verby, dit is amper dag (Rom 13:12), dit is die laaste uur (1Joh 2:18).
by Mitch Kalp · Published 23/01/2014 · Last modified 28/09/2014